**ELŐTERJESZTÉS**

**Körmend város Önkormányzata Képviselő-testülete 2013. december 5-i ülésére**

**Tárgy:** Régióhő Kft. KEOP pályázata kapcsán tájékoztatás adása, aktuális kérdésben állásfoglalás

Tisztelt Képviselő-testület!

Németh István ügyvezetőtől az alábbi tájékoztatást kaptuk:

„A RÉGIÓHŐ Kft. 2011-ben pályázatot adott be a KEOP 5.4.0 távhőfejlesztési programhoz. A pályázat kedvező elbírálást kapott, 50 % támogatási intenzitással. A támogatási szerződés megkötésre került. A program kifutásának végső határideje 2014. december 31.-e lehet.

Amint arról több esetben tájékoztatást kapott a Képviselő-testület, a végrehajtás folyik, jelenleg még mindig előkészítő szakaszban van. A kivitelezés közbeszerzési eljárását 2012. októberében elindítottuk, és lezárásra került 2013. november 20.-án taggyűlési határozattal, eredménytelenül. Az eredménytelenség oka a közbeszerzés ellenőrzésének elhúzódása, és az ennek következtében bekövetkezett szabálytalan korai eredmény kihirdetés. (*A támogatási szerződés kötöttségei, az ajánlati kötöttségek időtartama, a beruházási hitel ütemezése és a fűtési idény kezdetéig hátralévő egyre kevesebb idő viszont szükségessé tette, hogy a megszületett eredményt kihirdessük az ellenőrzés lezárulta előtt.)*Emiatt új közbeszerzés kiírására van szükség, amihez az önrész biztosítása ismételten banki beruházási hitellel lesz megoldható. Az új bankhitelhez hitelbiztosíték nyújtása szükséges. Mivel a Kft. nem rendelkezik olyan vagyonelemekkel, amelyeket a bankok biztosítéknak elfogadnak, lehetőségként ismételten csak a tulajdonosok erőforrásai jöhetnek szóba.

A beruházással is összefüggésben, az ÁFA átmeneti finanszírozásához azonban a nettó beruházási költségen túl további pénzeszközre is szükség van. Másrészt a folyó gazdálkodási kiadások átmeneti külső forrásból történő finanszírozása is szükségessé tenné egy folyószámla-hitel rendelkezésre állását, amilyen biztosított volt a Kft. számára 2013. áprilisig, a RAIFFEISEN BANK-tól. Ezt azonban a bank felmondta, illetve az évenkénti szokásos megújításhoz nem járult hozzá. Ugyanígy nem járult hozzá a beruházási hitelszerződésnek a megváltozott körülményekhez való hozzáigazításához, módosításához. Ez emiatt ez év végével szintén magától megszűnik. A folyószámla-hitelhez a biztosítékot szintén a tulajdonosok készfizető kezessége szolgáltatta.

Ahhoz, hogy a korszerűsítési program tovább folytatódhassék, szükség van a folyószámla-hitel és a beruházási hitel megszerzésére valamely kereskedelmi banktól. Az erre irányuló közbeszerzés közzététele most van folyamatban. Ennek lezárultáig szükséges lenne a hitelbiztosítékok tisztázása. A Kft. taggyűlésének 2013. november 20.-i határozata értelmében kérem a tisztelt Képviselőtestületet, hogy az alábbiakban részletezett hitelbiztosítékokat bocsássa a most még nem ismert bank rendelkezésére. Annak ellenére, hogy a bank kiválasztása csak közbeszerzéssel lehetséges, és ennek eredménye jó esetben egy hónap múlva várható, már most el kell kezdeni ennek a feladatnak a megoldását, mivel ez is időigényes eljárás. A hitelbiztosítékok mibenlétét egyfelől az eddigi gyakorlat, másfelől az egyik biztos pályázó, a TAKARÉKBANK információi alapján határoztuk meg előzetesen.

Hitelbiztosítékok a **folyószámla-hitelhez:** a bank egyszeres készfizető kezességet kér. Ennek megosztása a tulajdonosok között –tekintettel arra, hogy általános likviditási fedezetre szolgál- üzletrész arányos. A költségfelosztás részletezése a mellékletben látható.

Hitelbiztosíték a **beruházási hitelhez:** az adott város területén végrehajtandó tervezett beruházás összegéhez igazodik. A teljes beruházási összeg két részből áll: a közvetlen kivitelezési költségekből és a járulékos költségek közvetlen költség-arányos részéből. A költségeket a melléklet részletezi. A beruházási hitelhez a bank ugyancsak egyszeres összegre vonatkozó készfizető kezességet kér, amelynek felosztása a tervezett beruházási összeggel arányos. E mellett szóba került további biztosítékként ingatlan fedezet is. Ennek véglegesítése a közbeszerzés eredményeként lehetséges. Most még nem lehet tudni, hogy ez mennyire erős követelés. Mindenesetre kérem a Tisztelt Képviselőtestületet, hogy az önkormányzat vagyonából tegye lehetővé ennek -szintén beruházás-arányosan- a megoldását. Amennyiben erre nem lesz szükség, természetesen nem fogjuk igénybe venni.”

Látnivaló, hogy a Régióhő Kft. –önhibáján kívül, a KEOP pályázatokba beépített folyamatos kontrollrendszer elhúzódása miatt nehézségekkel szembesül a pályázat végrehajtása során. A tulajdonosoknak segíteniük kell a céget, de jogszabályok mentén kell haladni.

A jelenlegi jogszabályi környezetben kezességvállaláshoz ekkora értékben Kormányengedély szükséges. A Kormányengedélyhez a Kormány részére fel kell terjeszteni a megkötött hitelszerződést és annak biztosítására kötött szerződéseket (jelzálogjog alapítása, kezesi szerződés stb.) Jelenleg ezekkel a Kft. nem rendelkezik, hiszen közbeszerzés előtt áll.

Arra nincsen lehetőség, hogy az Önkormányzat „hitelbiztosítékokat bocsásson a most még nem ismert bank rendelkezésére”. Lehetőség arra van, hogy az Önkormányzat a Kft. fele megerősítse azt, hogy amennyiben erre szükség lesz, abban az esetben biztosítékot nyújt a felveendő hitel visszatörlesztése kapcsán a hitelt folyósítónak.

Ezeket a nyilatkozatokat a Képviselő-testület már korábban is meghozta a Kft. nyertes pályázatának elősegítése érdekében. Ezen korábbi döntéseket azonban hatályon kívül kell helyezni, mivel az a bank, amelynek javára szólóan a Testület kezességvállalásról döntött, nem kívánja a hitelt kifolyósítani, illetve a hitelszereződést módosítani.

Kérem ezért a tisztelt Képviselő-testületet, hogy arról a határozati javaslat felől, amit jelen körülmények közt meg lehet fogalmazni, dönteni szíveskedjék.

**HATÁROZATI JAVASLAT**

1. Körmend város Önkormányzata Képviselő-testülete megismerte a Régióhő Kft-nek a KEOP 5.4.0/11-2011-0009 kódjelű pályázata kapcsán előállt nehézségeket, mely nehézségek a KEOP pályázatokba beépített folyamatos kontrollrendszer miatt, ennek tényleges elhúzódása okán keletkeztek.
2. A Képviselő-testület megerősíti a Régióhő Kft. felé azt, hogy a cég tulajdonosaként a pályázat sikeres megvalósításában érdekelt, és ehhez lehetőségeihez mérten segítséget ad a Kft-nek.
3. A Képviselő-testület felkéri a Régióhő Kft-t, hogy a beruházási hitel felvételére kiírandó közbeszerzési eljárást a tulajdonos Önkormányzatok érdekeinek figyelembevételével írja ki.
4. A Képviselő-testület szándék szintjén kinyilvánítja azt, hogy amennyiben erre szükség lesz, úgy Kormányengedély beszerzése végett a Magyar Kormányhoz fordul annak érdekében, hogy a Régióhő Kft. által felveendő beruházási hitelhez kapcsolódóan biztosítékot nyújthasson a cégnek –pontosabban a céget meghitelező hitelintézetnek.
5. A Képviselő-testület szándék szintjén kinyilvánítja azt, hogy amennyiben erre szükség lesz, úgy Kormányengedély beszerzése végett a Magyar Kormányhoz fordul annak érdekében, hogy a Régióhő Kft. által felveendő folyószámlahitelhez kapcsolódóan biztosítékot nyújthasson a cégnek –pontosabban a céget meghitelező hitelintézetnek.
6. A Képviselő-testület felhívja a Régióhő Kft. figyelmét arra, hogy a 4. és 5. pont szerinti Kormányengedély iránti kérelemhez csatolni szükséges a megkötendő hitelszerződés és annak biztosítékaként kötendő egyéb szerződések tervezetét.
7. A Képviselő-testület 74/2012. (V.23.) és 93/2013. (VIII.29.) sz. határozatait azok okafogyottá válása miatt – hatályon kívül helyezi.

Felelős: közbeszerzési eljárás önkormányzati érdekek figyelembevételével való lefolytatásáért Németh István ügyvezető

**Bebes István**

**polgármester**